b'\n_START_ARTICLE_\nFastaval\n_START_PARAGRAPH_\nFastaval er en \xc3\xa5rligt tilbagevendende kongres i Jylland for bordrollespil, der ogs\xc3\xa5 rummer liverollespil, br\xc3\xa6tspil, figurspil, samlekortspil, og relaterede arrangementer. Den afvikles pr. tradition i p\xc3\xa5skeferien, fra onsdag til mandag. _NEWLINE_Fra 1986 og frem til 2010 foregik den i og omkring Aarhus, men i 2011 foregik den p\xc3\xa5 Silkeborg seminarium og har siden 2012 h\xc3\xb8rt til p\xc3\xa5 Mariagerfjord Gymnasium, Hobro, i t\xc3\xa6t samarbejde med \xc3\x98sterskov Efterskole, hvorfra en stigende del af kongressens deltagere og arrang\xc3\xb8rer har v\xc3\xa6ret elever._NEWLINE_Kongressen blev afviklet af rollespilsforeningen Fasta f\xc3\xb8rste gang i 1986 til og med 2002. Fra 2003 er den blevet arrangeret af foreningen Alea. Foreningen v\xc3\xa6lger hvert \xc3\xa5r en "General", som st\xc3\xa5r for at sammens\xc3\xa6tte en gruppe af hovedarrang\xc3\xb8rer, kaldet for "Bunkeren".\n_START_SECTION_\nOttoer\n_START_PARAGRAPH_\nSiden 1992 har Fastaval uddelt priser til personer og rollespilsscenarier i form af forgyldte gipspingviner ved navn Otto. Priserne bliver uddelt om s\xc3\xb8ndagen p\xc3\xa5 den banket, som afslutter Fastaval._NEWLINE_Pingvinen Otto stammer oprindeligt fra et Fastaval-scenarie fra 1989 ved navn "Ulloq nunaqarfinnguagaluami"._NEWLINE_Antallet af Ottoer, der bliver uddelt, er blevet justeret l\xc3\xb8bende gennem \xc3\xa5rene. De fleste Ottoer er opdelt i kategorier, der henvender sig til ordin\xc3\xa6re rollespilsscenarier. I 2003 blev der tillige indf\xc3\xb8rt et s\xc3\xa6t Ottoer for livescenarier, og i 2006 forsvandt liveOttoerne igen til fordel for at lade livescenarierne indg\xc3\xa5 i de \xc3\xb8vrige Ottoer._NEWLINE_En enkelt Otto, \xc3\x86resottoen, g\xc3\xa5r ikke til et scenarie, men til en eller flere personer, grupper, projekter eller lignende, der har gjort en s\xc3\xa6rlig indsats for Fastaval eller milj\xc3\xb8erne omkring Fastaval.'